釣臺
作者：張鎡
朝代：宋

paragraphs: 絳衣騎日扶桑上，三精九縣開靈貺。
趙梁雍代跡俱空，馮吳寇鄧勳相望。
客星何處潛光芒，雙臺疊巘摩穹蒼。
釣絲千丈捲烟雨，誰瞰一碧玻璃江。
羊裘坐穩無心動，蒲輪纁幣知何用。
故人聊爲小周旋，君房謬欲相推送。
寥寥歲月今幾秋，山寒松吹多颼飀。
春來日暖花氣發，極浦浪轉魚龍遊。
先生有臺人共高，虛庭忍見生蓬蒿。
斷碑敗壁蠹荒蘚，灌木野鳥捐枯巢。
一朝鐘梵交雲際，簷楹改觀輝杉桂。
非關好事取時名，此中恥但稱能吏。
却經祠下羅清樽，試歌此詩當招魂。
先生出兮佩蘭蓀，明璣耀旂駕瑶璠，黄麟道前翠虯奔。
先生去兮山雲屯，玉妃金童從繽紛。
吹簫鼓瑟聲冥冥，目斷暮靄棲遥林。